Annemarie Schimmel

Annemarie Schimmel adalah saurang Orientalis asal Jerman nang banyak manulis kisah Islam wan Sufisme. Dunia Internasional manganal inya sabagai saurang profesor mang mangajar di Universitas Harvard. Pas tahun 1995, Schimmel mandapatakan panghargaan Hadiah Pardamaian oleh Pardagangan Buku Jerman (), karena kuntribusinya dalam maulah sintesis Islam wan modern, lawan jua kawa manulis 105 judul buku batima Islam. Inya fasih bapandir dalam basa Farsi, Turki wan Urdu.

Schimmel diranakakan mata kula kalas manangah Protestan, di Erfurt, Jerman. Abahnya adalah saurang pagawai pos, wan mamanya ba'asal matan katurunan kula palayaran wan pardagangan Internasional. Waktu inya lagi halus, hidup inya  hibak lawan puisi wan literatur, walaupun kulanya lain bubuhan akademisi. Imbah manuntungakan sakulah manangah di umur 15 tahun, Schimmel bagawi sabagai rilawan di Lambaga Panggawian Jerman (Reichsarbeitsdienst; RAD) salawas anam bulan. Inya mulai manarusakan studinya di Universitas Berlin pas umur 17 tahun, pas Jerman ba'andak di bawah rizim Nazi. Inya banyak dipangaruhi oleh Hans Heinrich Schaeder, saurang pangajar nang manyaranakan inya gasan mangkaji Diwani Shamsi Tabriz; salah sabuting karya Jalaluddin Rumi. Schimmel manjadi sa'i'ikungannya mahasiswi paling anum nang manuntungakan studi doktoral di umur 19 tahun. Pas tahun 1946 di umur 23 tahun, inya manjadi profesor Kajian Arab wan Islam di Universitas Marburg. Schimmel manikah pas tahun 1950-an, imbah ngitu pas tahun 1954 inya manarima gelar doktor kaduanya, kisah Sejarah Agama-agama (Religionswissenschaft) di kota Marburg.

Schimmel diangkat mnjadi profesor Sajarah Agama di Universitas Ankara. Inya mangajar wan mampalajari budaya wan tradisi mistisisme bubuhan urang Turki salawas lima tahun. Inya adalah binian non-muslim pamulaan nang mangajar teologi di Universitas. Pas tahun 1967, Schimmel marasmiakan program kajian Indo-Muslim di Universitas Harvard; wan bagan di fakultas ngitu salawas 25 tahun. Inya dikanal baisi ka'ahlian ingatan fotografi (); wan bagawi sabagai konsultan di Museum Seni Metropolitan dalam maidintifikasi potongan manuskrip-manuskrip wan banda-banda nang bahari banar. Sabagai akademisi, inya banyak mambaiki pamahaman masyarakat Barat akan Islam. Salain ngitu, lawan analisis mandalamnya, inya rancak banar manyampaiakan sisi-sisi artistik wan ideologis matan budaya Islam gasan pambaca Eropa wan Amerika. Inya baisi jua perhatian nang tinggi kisah masalah-masalah kesetaraan gender.

Schimmel maninggal di Bonn pas tahun 2003. Sabalum maninggal, inya minta dibaca'akan Surah Al-Fatihah pas inya dikuburakan. Kakawanannya maukir motto hidupnya di atas batu nisannya dalam basa Farsi wan Jerman nang artinya, "Sabujurnya manusia ngitu taguring, wan imbah inya mati, maka inya tabangun."

 Referensi 

Tumbung:Orientalis Jerman
Tumbung:Sufisme
Tumbung:Akademisi Jerman
Tumbung:Panulis
Tumbung:Tukuh Sastra